VDSS sklep Pdp 1054/2015
Datum: 2015-12-10T01:00:00.000+01:00
ecli: ECLI:SI:VDSS:2015:PDP.1054.2015
sodisce: Višje delovno in socialno sodišče
oddelek: Oddelek za individualne in kolektivne delovne spore
podrocje: DELOVNO PRAVO
institut: vračilo preveč izplačane plače - zmotna uporaba materialnega prava - stroški postopka - vrednost spornega predmeta

## Jedro

Sodišče prve stopnje je stroške postopka zmotno odmerilo od prenizke vrednosti spornega predmeta. Iz tožbenega zahtevka namreč izhaja, da je vrednost predmeta 2.234,89 EUR, saj je tožeča stranka uveljavljala vračilo preveč obračunanih in izplačanih zneskov plač v tej višini.

## Izrek

I. Pritožbi se ugodi in se odločitev o stroških postopka (II. točka izreka) spremeni tako, da se znesek stroškov, ki jih je tožeča stranka dolžna toženi stranki zviša na 190,93 EUR.

II. Tožeča stranka je dolžna toženi stranki povrniti pritožbene stroške v višini 121,40 EUR v roku 15 dni, po tem roku pa skupaj z zakonskimi zamudnimi obrestmi od dneva zapadlosti do plačila.

## Obrazložitev

1. Sodišče prve stopnje je s sklepom odločilo, da se postopek zaradi umika tožbe ustavi (I. točka izreka). Tožeči stranki je naložilo, naj toženi stranki povrne stroške postopka v višini 162,38 EUR, v roku 15 dni, pod izvršbo (II. točka izreka).

2. Zoper II. točko izreka sklepa se pravočasno po pooblaščencu pritožuje tožena stranka zaradi zmotne uporabe materialnega prava. Predlaga, da pritožbeno sodišče pritožbi ugodi in v izpodbijanem delu sklep spremeni tako, da stroške odmeri upoštevaje pravilno vrednost spornega predmeta ter tožeči stranki naloži, da toženi stranki povrne tudi stroške pritožbenega postopka. Sodišče prve stopnje je stroške postopka namreč zmotno odmerilo od prenizke vrednosti spornega predmeta 1.862,24 EUR, čeprav je v tožbi in v odgovoru na tožbo jasno razvidna višja vrednost spornega predmeta, in sicer 2.234,89 EUR s pripadki. Tožena stranka je v odgovoru na tožbo pravilno priglasila stroške postopka, upoštevaje pravilno vrednost spornega predmeta. Priglaša pritožbene stroške.

3. Pritožba je utemeljena.

4. Na podlagi drugega odstavka 350. člena Zakona o pravdnem postopku (Ur. l. RS, št. 26/99 in nasl. – ZPP) v zvezi s prvim odstavkom 366. člena ZPP je pritožbeno sodišče izpodbijani del sklepa preizkusilo v mejah razlogov, ki so navedeni v pritožbi, pri tem pa je po uradni dolžnosti pazilo na bistvene kršitve določb pravdnega postopka iz 1., 2., 3., 6., 7. in 11. točke, razen glede obstoja in pravilnosti pooblastila za postopek pred sodiščem prve stopnje, ter 12. in 14. točke drugega odstavka 339. člena ZPP ter na pravilno uporabo materialnega prava. Pri tem preizkusu je ugotovilo, da sodišče prve stopnje ni storilo bistvenih kršitev določb pravdnega postopka, je pa na pravilno ugotovljeno dejansko stanje zmotno uporabilo materialno pravo.

5. Sodišče prve stopnje je o stroških postopka sicer pravilno odločalo na podlagi prvega odstavka 158. člena ZPP, ki določa, da mora stranka, ki umakne tožbo, nasprotni stranki povrniti stroške postopka, vendar jih je zmotno odmerilo od prenizke vrednosti spornega predmeta. Iz tožbenega zahtevka namreč izhaja, da je vrednost predmeta 2.234,89 EUR in ne 1.862,24 EUR, kot je ugotovilo prvostopenjsko sodišče. Tožeča stranka je namreč uveljavljala vračilo preveč obračunanih in izplačanih zneskov plač v skupni višini 2.234,89 EUR. Upoštevaje Zakon o odvetniški tarifi (Ur. l. RS, št. 67/08 in nasl. – ZOdvT) in pravilno vrednost spornega predmeta (2.234,89 EUR) je treba toženi stranki priznati nagrado za postopek v višini 136,50 EUR (tar. št. 3100) in pavšalni znesek za plačilo poštnih in telekomunikacijskih storitev (tar. št. 6002), kar skupaj z 22 % DDV znaša 190,93 EUR.

6. Glede na navedeno je pritožbeno sodišče pritožbi tožene stranke na podlagi 3. točke 365. člena ZPP ugodilo in odločitev sodišča prve stopnje v izpodbijani II. točki izreka spremenilo, kot izhaja iz izreka te sodne odločbe.

7. Tožena stranka je s pritožbo uspela, zato ji je tožeča stranka skladno z določbo prvega odstavka 154. člena in drugega odstavka 165. člena ZPP dolžna povrniti pritožbene stroške. Pritožbeno sodišče je toženi stranki v skladu z ZOdvT priznalo nagrado za postopek (tar. št. 3220) v višini 50,00 EUR in pavšalni znesek za plačilo poštnih in telekomunikacijskih storitev (tar. št. 6002), kar skupaj z 22 % DDV znaša 85,40 EUR. V skladu z Zakonom o sodnih taksah (Ur. l. RS, št. 37/08 in nasl. – ZST-1) ji je priznalo še sodno takso (tar. št. 2321) v višini 36,00 EUR. Tožeča stranka je tako dolžna toženi stranki povrniti pritožbene stroške v višini 121,40 EUR v roku 15 dni, po tem roku pa skupaj z zakonskimi zamudnimi obrestmi od dneva zapadlosti do plačila.